Line Barfod (EL), 2010-06-10:
Først vil jeg lige bemærke til fru Margrethe Vestager, at jeg er fuldstændig enig i, at det er nedbrydende for mennesker at være arbejdsløse.
Netop derfor skal vi jo også skaffe arbejdspladser.
De historiske erfaringer, vi har med at få folk i arbejde,
er, når vi skaffer arbejdspladser.
Det, som vi mener er det afgørende, er, at man skaffer arbejdspladser.
Det er efter vores opfattelse den bedste måde at bekæmpe arbejdsløshed på – det er ikke, at man bekæmper de arbejdsløse.
Med regeringens genopretningsplan, der støttes af Dansk Folkeparti, står vi jo med det klare politiske valg, der også er blevet trukket frem i debatten i dag, at man ønsker at fastholde skattelettelserne til de allerrigeste i dette land.
Samtidig mener man så nu, at regningen for de mange milliarder i skattelettelser til de rigeste skal betales af de arbejdsløse, børnefamilierne, de uddannelsessøgende og alle dem, der har brug for en god offentlig velfærd.
Vi har haft en lang, lang række deputationer i Arbejdsmarkedsudvalget.
De har fortalt os igen og igen, hvordan de arbejdsløse søger og søger for at få arbejde, men ikke har kunnet finde noget arbejde.
Der er ikke nogen job at få.
Og de har lige så svært som jeg ved at forstå, hvordan der pludselig skulle dukke 13.000 job ud af intetheden, fordi man halverer dagpengeperioden.
Der er ikke kommet et eneste svar fra hverken Venstre, Dansk Folkeparti eller Konservative på, hvor de 13.000 job skal komme fra.
Det svar, vi får, når vi spørger, er: Jamen når man halverer dagpengeperioden, vil de arbejdsløse søge nogle flere job.
Men der kommer ikke noget svar på, hvordan det, at de arbejdsløse søger flere job, skulle gøre, at der pludselig bliver flere job.
Har man nogen eksempler på, at en virksomhed eller en offentlig institution, hvis de bliver fyldt med ansøgninger fra arbejdsløse, pludselig opretter en række stillinger til alle disse arbejdsløse?
Jeg har aldrig hørt om de eksempler, og vi mangler at få dem fra regeringen og Dansk Folkeparti.
Tværtimod kan vi jo se i regeringens eget lovforslag, at man regner med, at udgiften til kontanthjælp vil stige med 1,3 mia. kr.; at flere tusinde mennesker altså vil ryge på kontanthjælp.
Og det fremgår af de mange svar, vi har fået, at når en ryger på kontanthjælp, er der som regel to, der kommer til at stå helt uden indkomst, fordi de enten er gift eller bor i en bolig med noget friværdi og derfor ikke kan få kontanthjælp.
Så det, regeringen og Dansk Folkeparti lægger op til her, er altså, at flere tusinde mennesker kommer til at gå fra hus og hjem, kommer til at få en voldsom social nedtur og risikerer at få store sociale problemer.
Det, vi jo har set tidligere, når man sender folk så langt ud, er, at vi risikerer, at de, hvis de ikke kommer i arbejde meget hurtigt, ender med at få det så dårligt, at de skal forsørges resten af livet.
Det, vi så med mange af de unge, der oplevede ungdomsarbejdsløsheden i 1980’erne, var jo, at de aldrig nogensinde fik en chance på arbejdsmarkedet.
Under den nuværende krise er ungdomsarbejdsløsheden vokset endnu mere eksplosivt.
Jeg kan simpelt hen heller ikke forstå, at det ikke er muligt at pege på, hvad det er for nogen job, man mener vi skal have fremover.
Hvor mener man der faktisk skulle være nogle jobmuligheder?
Fra Enhedslistens side er vi jo kommet med en række forslag til, hvordan vi kan skabe flere job i Danmark – ikke, hvordan vi pisker de arbejdsløse mere, for det er vi imod, og vi tror ikke på, at det virker, men hvordan vi skaber job.
Vi har foreslået, at man satser langt mere på en god fødevareproduktion.
Vi sørger for at sikre gode arbejdspladser over hele landet og ikke kun i storbyerne.
Vi sørger for at lave en produktion af fødevarer lokalt, i stedet for at svinene med statsstøtte fra regeringen og Dansk Folkeparti bliver sendt til Tyskland og bliver slagtet af rumænske kolonnearbejdere til 20-30 kr. i timen.
Og vi sørger for at lave gode arbejdspladser lokalt med fiskeri og fiskeforarbejdning, i stedet for at fiskene bliver sendt tre gange rundt om jorden for at blive forarbejdet af billig arbejdskraft i Kina og Indien.
Vi har foreslået, at man skaber masser af grønne job, dels i byggeriet, hvor der i den grad er behov for at få lavet klimarenoveringer, dels i industrien med at lave grønne produkter.
I stedet for at satse på, at de industriprodukter, vi skal bruge, skal fremstilles i andre lande af mennesker, der udnyttes groft på slavelignende vilkår og arbejder under elendige miljø- og arbejdsmiljøvilkår, foreslår vi, at vi sikrer, at vi har en god produktion i Danmark, som samtidig kan sikre arbejdspladser og også sikre nogle af de industriarbejdspladser, som der er så hårdt brug for – især i de dele af landet, som medierne har kaldt Udkantsdanmark.
Der er brug for masser af arbejdspladser i velfærden.
Hvis vi gerne vil have, at der skal være en god velfærd fremover, er der brug for, at vi ansætter nogle flere, i stedet for at der bliver fyret folk.
Den nedskæring af dagpengene, der her lægges op til fra regeringen og Dansk Folkepartis side, hænger jo sammen med, at man tvinger kommunerne til at fyre folk.
Så ikke nok med, at man ikke vil pege på, hvor de nye job skal komme fra, man er samtidig i gang med at tvinge endnu flere ud i arbejdsløshed.
Vi hører om, at der foregå massefyringer af skolelærere, pædagoger, SOSU’er og mange andre af dem, der står for den helt nødvendige velfærd ude i kommunerne.
De bliver altså først fyret og oplever bagefter, at de ikke kan få dagpenge i mere end 2 år.
Man burde være optaget af fra regeringen og Dansk Folkepartis side at komme med nogle løsninger på det.
Man burde være optaget af at sikre, at vi får en ordentlig økonomi, der hænger sammen, og at vi sikrer, at vi har arbejdspladser.
Men man gør det stik modsatte.
Man giver statsstøtte til eksport af arbejdspladser, som vi har set med støtten til Mærsk, så han kan flytte skibsværftsarbejdspladser til Kina og Sydkorea, i stedet for at der var nogle arbejdspladser på Lindø på Fyn.
Det er den erhvervspolitik, der ligger fra regeringen og Dansk Folkepartis side.
Fra Enhedslistens side mener vi, at det er afgørende både at skabe arbejdspladser og at sikre, at økonomien hænger sammen.
Derfor har vi også fremlagt en række forslag til, hvor vi kunne tage penge fra.
I stedet for at tage dem fra arbejdsløse, børnefamilier og velfærden foreslår vi at tage dem fra de rigeste.
Vi foreslår, at man sikrer, at de multinationale selskaber begynder at betale noget skat.
Vi foreslår, at man får en beskatning af nordsøolien, der svarer til den, man har i vores nabolande.
Vi foreslår, at man dropper skattelettelserne til de rigeste.
Regeringen bliver ved med at sige, at alle skal være med til at betale, og at det skal gøre ondt på alle, men man friholder de rigeste.
Det synes vi absolut ikke er rimeligt.
Vi synes, man burde droppe de skattelettelser, de har fået, og lade dem være med til at betale.
Og vi har en række andre forslag, der alle sammen tilsammen rigeligt giver de penge, vi har brug for.
Jeg vil gerne love på Enhedslistens vegne, at så snart vi har et nyt flertal i Folketinget, vil vi stille forslag om, at de her forringelser skal rulles tilbage.
Vi ønsker absolut ikke, at de arbejdsløse skal straffes.
Der kommer jo valg, før nogen bliver ramt af de forringelser, som regeringen og Dansk Folkeparti lægger op til, og derfor vil vi klart foreslå, at man skynder sig at rulle det tilbage, inden nogen bliver tvunget til at gå fra hus og hjem på grund af det forslag, som regeringen og Dansk Folkeparti vil vedtage.